Diari Oficial de la Generalitat Valenciana


Sumari del DOGV 3218, del 06-04-1998 (1998/2622)

DECRET 32/1998, de 31 de març, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports.
-------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1998/03/31/32/dof/vci/html**

### Dades del document

Número de DOGV
:   3218

Data del DOGV
:   06-04-1998

Secció del DOGV
:   I. DISPOSICIONS GENERALS

Número del document
:   1998/2622


Data del document
:   31-03-1998

Organisme emissor
:   Conselleria d'Obres Públiques,Urbanisme i Transports

Tipus de document
:   Decret

Anàlisi jurídica

DECRET 32/1998, de 31 de març, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports. [1998/Q2622]
  
Pel Decret 31/1997, de 26 de febrer, el Govern Valencià va aprovar el Reglament Orgànic i Funcional de la Conselleria d'Obres Públiques, Urbanisme i Transports.
  
La organització actual de la Conselleria precisa la seua modificació en crear-se la figura del subsecretari d'Urbanisme i Ordenació Territorial, com a òrgan que, sota l'autoritat del conseller, ostenta el màxim nivell directiu.
  
Per tot això, en compliment dels articles 35.f), 40 i 70 de la Llei 5/1983, de 30 de desembre, de la Generalitat Valenciana, de Govern Valencià, a proposta del conseller d'Obres Públiques, Urbanisme i Transports i després de la deliberació del Govern Valencià, en la reunió del dia 31 de març de 1998,
  
DECRETE
  
Títol I
  
Dels òrgans de la Conselleria
  
Article 1
  
La Conselleria d'Obres Públiques, Urbanisme i Transports, màxim òrgan responsable del Govern Valencià en matèria d'obres públiques, urbanisme i ordenació del territori, transports, i arquitectura i habitatge, s'organitza per a l'exercici de les competències que legalment té atribuïdes de la manera que disposa aquest decret.
  
Article 2
  
1. L'organització de la Conselleria d'Obres Públiques, Urbanisme i Transports, sota la superior direcció del conseller, s'estructura en dos nivells: directiu i administratiu.
  
2. Per raó del territori i els àmbits de competència, l'organització de la Conselleria s'estructura en serveis centrals i en serveis perifèrics o territorials.
  
Article 3
  
1. En el nivell directiu estan integrades les unitats següents:
  
- La Subsecretaria d'Urbanisme i Ordenació Territorial.
  
- La Secretaria General.
  
- Les direccions generals.
  
2. Les direccions generals que integren la Conselleria d'Obres Públiques, Urbanisme i Transports són les següents:
  
- Obres Públiques.
  
- Transports.
  
- Arquitectura i Habitatge.
  
Article 4
  
En cas d'absència, vacant o malaltia, el conseller serà substituït en les seues funcions pels òrgans del nivell directiu esmentats en l'article 3 i en l'ordre que estableix el citat precepte, tret que el conseller decidisca explícitament en un altre sentit, i sense perjudici de les facultats de delegació establides en l'article 68 de la Llei 5/1983, de 30 de desembre, de la Generalitat Valenciana, de Govern Valencià.
  
Article 5
  
1. El nivell administratiu de la Conselleria d'Obres Públiques, Urbanisme i Transports està integrat per la resta de les unitats, sota la dependència de la Subsecretaria d'Urbanisme i Ordenació Territorial, la Secretaria General, les direccions generals, o directament del conseller.
  
2. La Secretaria General Administrativa, amb la màxima jerarquia del nivell administratiu, atendrà tots els serveis generals de la Conselleria sota la dependència de la Secretaria General.
  
Article 6
  
1. Les comissions territorials d'Urbanisme, la Junta Superior de Transports, les juntes arbitrals del Transport, el consell assessor i les comissions territorials d'Arquitectura i Habitatge de la Generalitat Valenciana són òrgans col·legiats integrats en la Conselleria d'Obres Públiques, Urbanisme i Transports, que continuaran regulant-se per la seua normativa específica, sempre que no la modifique aquest reglament.
  
2. L'Institut Valencià d'Habitatge, SA, empresa de la Generalitat Valenciana, es regirà per la seua normativa específica.
  
3. Ferrocarrils de la Generalitat Valenciana, ens de dret públic, es regeix per la seua normativa específica i es relaciona amb el Govern Valencià a través de la Conselleria d'Obres Públiques, Urbanisme i Transports.
  
4. El Consell Consultiu de Ports de la Generalitat Valenciana és l'òrgan col·legiat de participació i consulta dels usuaris dels ports de la Generalitat Valenciana i de les administracions i col·lectius interessats, per a canalitzar les seues iniciatives i mostrar permanentment el seu estat d'opinió en relació amb els ports de gestió directa de la Generalitat Valenciana.
  
Pertoca a l'esmentat Consell emetre un informe sobre les matèries que li sotmeta a consideració els seu president.
  
La seua composició i el seu règim de funcionament, els regularà una ordre del conseller d'Obres Públiques, Urbanisme i Transports.
  
Títol II
  
De l'estructura i funcions dels òrgans directius
  
i els serveis centrals de la Conselleria
  
Capítol I
  
Del conseller
  
Secció primera
  
De les funcions del conseller
  
Article 7
  
El conseller és l'autoritat superior de la Conselleria. Exerceix totes les competències inherents a càrrec seu, i, en particular, aquestes funcions:
  
1. Proposar al Govern Valencià el nomenament i el cessament dels alts càrrecs del departament.
  
2. Preparar i presentar al Govern Valencià els avantprojectes de llei, les propostes d'acord i els projectes de decret relatius a les qüestions pròpies del departament, i ratificar aquests darrers una vegada aprovats.
  
3. Formular motivadament l'avantprojecte de pressupost de la Conselleria.
  
4. Exercir la potestat reglamentària en les matèries pròpies de la Conselleria, en forma d'ordres.
  
5. Proposar al Govern Valencià, per a l'aprovació, l'estructura i l'organització de la Conselleria.
  
6. Executar els acords del Govern Valencià en el marc de les seues competències.
  
7. Resoldre en via administrativa els recursos que s'interposen contra resolucions de la Subsecretaria d'Urbanisme i Ordenació Territorial, de la Secretaria General, de les direccions generals i dels òrgans col·legiats de la Conselleria, llevat les excepcions que establisquen les lleis.
  
8. Resoldre els conflictes d'atribucions que sorgisquen entre distints òrgans i autoritats de la Conselleria.
  
9. Exercir la direcció, la iniciativa i la inspecció de tots els serveis del departament i l'alta inspecció i la resta de funcions que li corresponguen respecte dels organismes autònoms adscrits a aquest.
  
10. Disposar les despeses pròpies dels serveis de la Conselleria dins dels límits legals i pressupostaris i les propostes de pagaments corresponents.
  
11. Exercir les facultats ordinàries de contractació administrativa i expropiacions, dins dels límits legals i pressupostaris.
  
12. Aprovar els projectes i, si és el cas, atorgar les concessions corresponents, per a la construcció de nous ports i instal·lacions portuàries o per a les seues ampliacions, quan calga una nova adscripció de domini públic maritimoterrestre estatal, així com la modificació i extinció d'aquestes concessions.
  
13. Proposar al Govern Valencià o resoldre per si, si cal, el que siga pertinent per a l'exercici adequat de les funcions en matèria de col·legis professionals, traspassades pel Reial Decret 2.089/1983, de 29 de juny, i assignades pel Decret 107/1983, de 15 de setembre, del president de la Generalitat Valenciana.
  
14. Presidir els òrgans col·legiats dependents de la Conselleria.
  
15. Exercir qualssevol altres facultats que li atribuïsquen les lleis, els reglaments, el Govern Valencià o el president de la Generalitat Valenciana.
  
Secció segona
  
De les unitats que depenen directament del conseller
  
Article 8
  
1. Per a assistir al conseller en l'elaboració i el seguiment del programa d'activitats de la Conselleria hi haurà un Consell de Direcció, presidit pel titular del departament i integrat pel subsecretari d'Urbanisme i Ordenació Territorial, el secretari general, que ho serà també d'aquest òrgan, els directors generals i el cap del Gabinet del Conseller. A les reunions d'aquest Consell de Direcció podran assistir el responsables de serveis i dependències que el conseller considere convenient.
  
2. El Gabinet del Conseller és l'òrgan de suport, assessorament i assistència immediata al titular de la Conselleria, del qual depén directament. S'ocuparà també de les relacions institucionals de la Conselleria.
  
3. Així mateix, dependrà del conseller l'òrgan consultiu de la Conselleria d'Obres Públiques, Urbanisme i Transports, integrat per persones de rellevant prestigi en les àrees d'Obres Públiques, Urbanisme i Ordenació Territorial, Transports i Arquitectura i Habitatge, nomenades pel titular del departament, i al qual assistiran en relació amb els assumptes i les activitats que considere oportú sotmetre al seu parer.
  
Capítol II
  
De la Subsecretaria d'Urbanisme i Ordenació Territorial
  
 i de les direccions generals
  
Article 9
  
1. La Subsecretaria d'Urbanisme i Ordenació Territorial i les direccions generals són els òrgans directius que, sota la superior direcció del conseller, programen i executen la política de la Conselleria i exerceixen les seus competències en les matèries del seu centre directiu.
  
2. Són funcions del subsecretari d'Urbanisme i Ordenació Territorial i dels directors generals:
  
- Disposar de tot allò que concerneix al règim intern dels serveis de les seues unitats i resoldre els respectius expedients, quan no siga facultat privativa del conseller o del secretari general.
  
- Dirigir i gestionar els serveis i resoldre els assumptes que li assigne aquest reglament o que el conseller els encomane.
  
- Vigilar, fiscalitzar i supervisar el funcionament de totes les dependències al seu càrrec.
  
- Proposar al conseller la resolució que estime procedent en assumptes que siguen de la seua competència i la tramitació dels quals correspon a la Subsecretaria o Direcció General.
  
- Establir el règim intern de les oficines que en depenguen.
  
- Elevar anualment al conseller un informe sobre el funcionament, el cost i el rendiment dels serveis a càrrec seu, proposant les modificacions que li assignen les lleis, els reglaments o el conseller.
  
- Resoldre els recursos interposats contra les resolucions dels serveis territorials.
  
- Qualsevol altra que li assignen les disposicions legals i reglamentàries vigents.
  
Capítol III
  
De la Subsecretaria d'Urbanisme i Ordenació Territorial
  
Funcions
  
Article 10
  
1. La Subsecretaria d'Urbanisme i Ordenació Territorial és l'òrgan directiu de la Conselleria d'Obres Públiques, Urbanisme i Transports que, sota la superior direcció del conseller, programa i executa la política de la Conselleria i exerceix les seues competències en matèria de personal, inspecció de serveis, ordenació del territori i urbanisme.
  
2. Son funcions de la Subsecretaria d'Urbanisme i Ordenació Territorial:
  
- Exercir la direcció de tot el personal de la Conselleria i realitzar la inspecció de tots els seus serveis.
  
- L'exercici de la política territorial, mitjançant el desplegament dels instruments d'ordenació del territori definits en la Llei de la Generalitat Valenciana 6/1989, de 7 de juliol, modificada per Llei 6/1994, de 15 de novembre, de la Generalitat Valenciana.
  
- La definició, supervisió i tutela del desplegament dels instruments d'ordenació territorial, i també la seua execució.
  
- La cooperació i coordinació amb les distintes administracions públiques amb intervenció o incidència territorial en funció de les seues respectives competències, i també la difusió i conscienciació pública referida als problemes territorials de la Comunitat Valenciana.
  
- La definició i programació de la política del sòl i ordenació urbana.
  
- La supervisió, la tutela i el foment de l'activitat urbanística en tot el territori de la Comunitat Valenciana.
  
- La proposta d'elaboració dels plans d'urbanisme.
  
- La redacció d'estudis, plans i projectes que li encomane l'autoritat competent.
  
- La cooperació amb entitats urbanístiques de l'administració central, local o institucional i privades.
  
- Les que en el futur pogués encomanar-li el titular de la Conselleria, per delegació de les pròpies o per desplegament i complement de la normativa vigent.
  
3. En cas d'absència, vacant o malaltia, el subsecretari d'Urbanisme i Ordenació Territorial serà substituït pel secretari general o persona que el conseller designe.
  
4. Dependrà directament del subsecretari d'Urbanisme i Ordenació Territorial l'Oficina del Pla d'Acció Territorial de l'Entorn Metropolità d'Alacant, amb funcions de direcció i impuls d'aquest pla, i de suport tècnic i administratiu del Consell Assessor, que es crea per a l'elaboració d'aquell instrument d'ordenació territorial, integrat per representants de les entitats públiques i privades del territori afectat, nomenats pel titular del departament. L'Oficina es configura administrativament com a divisió.
  
Capítol IV
  
De la Secretaria General
  
Secció primera
  
De les funcions del secretari general
  
Article 11
  
1. Correspon al secretari general exercir les funcions a què fa referència, amb caràcter general, l'article 75 de la Llei 5/1983, de 30 de desembre, de la Generalitat Valenciana, de Govern Valencià, i en particular:
  
- Executar les ordres del conseller i exercitar les funcions que aquest li delegue.
  
- Realitzar informes sobre els assumptes que el conseller haja de sotmetre al Govern Valencià o al president de la Generalitat Valenciana, i també sobre totes les disposicions de caràcter general que puguen emanar de la Conselleria o afectar la seua estructura o funcionament.
  
- Elaborar projectes o plans d'actuació i programes de necessitats, i també l'avantprojecte dels pressupostos de la Conselleria.
  
- Prestar assistència tècnica al conseller, al subsecretari d'Urbanisme i Ordenació Territorial, i als directors generals en tot el que siga necessari.
  
- Informar al personal directiu de la Conselleria sobre la procedència legal i la viabilitat econòmica dels seus programes d'actuacions i establir els conductes necessaris per a mantenir informats tots els centres directius de les activitats de la Conselleria.
  
- Proposar normes generals sobre adquisició de material i totes aquelles disposicions que afecten el funcionament dels serveis.
  
- Proposar la millora i el perfeccionament dels serveis dels diferents centres de la Conselleria i vetllar per les qüestions relatives a la seua organització i mètodes de treball, atenent principalment als seus costos i rendiment.
  
- Dirigir i facilitar la formació d'estadístiques sobre les matèries de competència del Govern Valencià en allò que afecte la Conselleria, en col·laboració amb l'Institut Valencià d'Estadística o altres organismes que es consideren convenients.
  
- Preparar compilacions de les disposicions vigents que afecten la Conselleria, proposar les refoses i revisions de textos legals que es consideren oportunes i tenir cura de les publicacions tècniques, periòdiques o no, de la Conselleria.
  
- Qualsevol altra que li assignen les lleis i els reglaments.
  
2. En cas d'absència, vacant o malaltia, el secretari general serà substituït pel director general d'Obres Públiques o per la persona que el conseller designe.
  
Secció segona
  
De les unitats que integren la Secretaria General
  
Article 12
  
La Secretaria General, per al desenvolupament de les funcions referides, s'estructura en aquestes unitats:
  
- Secretaria General Administrativa.
  
- Àrea d'Estudis i Documentació.
  
- Servei Jurídic.
  
Article 13
  
1. A la Secretaria General Administrativa, amb el màxim rang administratiu, i sense perjudici de la seua dependència de la Subsecretaria d'Urbanisme i Ordenació Territorial en matèria de personal, li corresponen les funcions pròpies de la gestió de tots els serveis generals de la Conselleria, i en especial les següents:
  
a) En matèria economicofinancera i pressupostària, la programació econòmica, l'elaboració i gestió del pressupost, la coordinació interna i externa, fins i tot amb altres administracions públiques, dels programes d'inversió i actuacions. Elaboració i disseny d'informació econòmica de la Conselleria i establiment de criteris de racionalitat en la gestió pressupostària.
  
En matèria de coordinació tècnica, la supervisió dels projectes tècnics i la col·laboració en la constitució de borses per a la prestació de serveis tècnics per professionals.
  
b) En matèria d'organització i informàtica, establir criteris d'eficàcia i celeritat i aplicar-los a l'activitat dels serveis, procurant el seu correcte funcionament. Adoptar les mesures que conduïsquen a la racionalització, simplificació, informatització i millora de la tramitació administrativa, de l'estructura i dels mètodes de treball, aplicant les noves tecnologies i desplegant les tècniques informàtiques.
  
c) Impulsar i fer el seguiment de tots els expedients de la Conselleria que impliquen despeses, tramitant aquells que no siguen competència d'altres dependències. Organitzar la documentació, l'arxiu, el registre general de documents i la informació al públic. Coordinar i aplicar criteris d'economia en l'adquisició de mobiliari i material no inventariables, i control de despeses corrents. Elevar propostes sobre instal·lacions i manteniment dels locals de la Conselleria. Difondre la informació administrativa internament a la Conselleria.
  
d) En matèria de contractació i expropiacions, la gestió i la tramitació dels expedients relatius a expropiació, adquisició de béns i efectes, contractació d'obres, serveis i subministraments, concessió de subvencions i convenis de gestió d'inversions regulats pel Decret 35/1988, de 21 de març, modificat pel Decret 112/1993, de 26 de juliol, del Govern Valencià.
  
e) En matèria de personal, tenint en compte les seues necessitats, proposar i executar la política de personal de la Conselleria, i també l'aplicació de normes i directrius internes. Tramitar la creació de llocs i modificacions del catàleg, selecció i provisió de llocs, situacions, jubilacions, baixes, permisos i llicències, règim jurídic, retributiu i disciplinari, incidències i control horari.
  
2. Per a la realització de totes aquestes funcions i sense perjudici del suport del Servei Jurídic i, si escau, de l'Àrea d'Estudis i Documentació, de la Secretaria General Administrativa dependrà:
  
- Divisió de Programació Econòmica i Projectes.
  
Article 14
  
La Divisió de Programació Econòmica i Projectes realitzarà les funcions descrites en l'apartat a) de l'article anterior i en concret:
  
- L'elaboració, el seguiment i l'anàlisi del pressupost, la gestió pressupostària - modificacions del pressupost i comptabilitat pressupostària - i la gestió econòmica d'ingressos i despeses en general.
  
- L'establiment dels marcs generals o específics de programació en col·laboració amb la Subsecretaria d'Urbanisme i Ordenació Territorial i les direccions generals, aplicant criteris d'eficàcia econòmica de les inversions, i també el seu seguiment, especialment en aquells projectes amb finançament condicionat.
  
- L'examen dels avantprojectes i projectes d'obra, i també de les seues modificacions, fins i tot en la seua comprovació aritmètica. Podrà demanar els aclariments, ampliacions o rectificacions que considere oportunes per a l'esmena de defectes o esmenant-los ella mateixa, i vigilarà el compliment de les normes reguladores, tan tècniques com jurídiques, en els citats documents.
  
Article 15
  
Si resultés necessari per a atendre els serveis generals de la Subsecretaria i de les direccions generals de la Conselleria, podran crear-se unitats destacades de la Secretaria General Administrativa en els esmentats centres directius, i també en els òrgans territorials que ho necessiten.
  
Article 16
  
L'Àrea d'Estudis i Documentació és un òrgan d'estudi, assessorament i assistència tècnica al conseller, al subsecretari d'Urbanisme i Ordenació Territorial, al secretari general i a la resta d'òrgans directius de la Conselleria.
  
Són funcions de l'Àrea d'Estudis i Documentació les següents:
  
a) Assessorar, d'acord amb criteris de competència tècnica i des d'una perspectiva pluridisciplinar, el conseller, el subsecretari d'Urbanisme i Ordenació Territorial, el secretari general i, si escau, la resta dels òrgans directius de la Conselleria.
  
b) Reunir, elaborar i analitzar informació i documentació sobre les matèries pròpies de la Conselleria, i prepararà els estudis i els informes tècnics que calga.
  
c) Estudi, proposta i tramitació de les actuacions de la Conselleria relacionades amb l'activitat parlamentària.
  
d) Preparació de les publicacions, periòdiques o no, de la Conselleria i prestació dels serveis de documentació i biblioteca sobre les matèries d'interés per a la Conselleria.
  
e) Preparació de la memòria anual de la Conselleria, així com d'altres activitats dirigides a la difusió de les seues actuacions o al foment del coneixement i estudi de qüestions d'interés per a la Conselleria.
  
Article 17
  
El Servei Jurídic, com a unitat específica en matèria jurídica integrada en la Secretaria General, té les funcions següents:
  
a) En matèria de legislació, les d'elaborar les disposicions de caràcter general i circulars que emanen de la Conselleria o l'emissió d'informes preceptius en els projectes de disposicions legislatives que elabore la Subsecretaria d'Urbanisme i Ordenació Territorial, la Secretaria General i les direccions generals, i també en aquelles que, provinents d'altres conselleries, hagen de ser sotmeses al Govern Valencià. La proposta de refosa i revisió de textos legals.
  
b) En matèria de recursos, les d'elaborar informes sobre els recursos que s'interposen davant el conseller o altres òrgans de la Conselleria i elaborar les propostes de resolució, si escau.
  
c) En matèria de documentació i estudis jurídics, les d'elaborar compilacions de disposicions vigents i seguiment de la legislació estatal, d'altres comunitats autònomes i de la Unió Europea.
  
d) En matèria d'actuacions judicials, en col·laboració amb el Gabinet Jurídic de la Conselleria de Presidència i sense perjudici de les atribucions que aquest òrgan té atribuïdes, li corresponen les funcions de relació amb els tribunals.
  
e) La tramitació dels expedients que es produïsquen amb motiu de les qüestions de competència i conflictes d'atribucions, i també la tramitació dels procediments relatius a la responsabilitat patrimonial de l'administració i nul·litats de ple dret. L'emissió d'informes i dictàmens jurídics quan ho sol·licite el conseller o altres òrgans de la Conselleria.
  
f) La tramitació de tots aquells convenis que subscriga la Conselleria d'Obres Públiques, Urbanisme i Transports, tret dels d'encàrrec de gestió regulats pel Decret 35/1988, de 21 de març, modificat pel Decret 112/1993, de 26 de juliol, del Govern Valencià.
  
Capítol V
  
De la Direcció General d'Obres Públiques
  
Secció primera
  
De les funcions de la direcció general
  
Article 18
  
1. La Direcció General d'Obres Públiques és l'òrgan directiu de la Conselleria d'Obres Públiques, Urbanisme i Transports que, sota la direcció superior del conseller, programa i executa la política de la Conselleria i exerceix les seues competències en matèria ports i costes, de carreteres i d'obres hidràuliques.
  
2. Són funcions de la Direcció General d'Obres Públiques:
  
- Elaborar propostes de planificació, programes d'inversió i pressupostos, així com el control i l'ajust d'aquests.
  
- Gestionar, supervisar i controlar les obres i els serveis inclosos en els corresponents programes d'actuació.
  
- Promoure els estudis i la normativa tècnica relacionada amb les matèries de la seua competència.
  
- La planificació, construcció, conservació i explotació dels ports que no siguen d'interés general a la Comunitat Valenciana, la prestació de serveis portuaris i la cura de les zones de servei dels ports, així com la vigilància de les instal·lacions que presten aquests serveis en règim de concessió.
  
- L'ordenació del litoral i la tutela de la zona de servitud de protecció de costes.
  
- Emetre l'informe preceptiu a l'administració de l'estat en matèria de ports i costes.
  
- La planificació, construcció, gestió, explotació, conservació i senyalització de la xarxa de carreteres de la seua titularitat, així com la resta de funcions que li atribueix la legislació sobre carreteres.
  
- La planificació, construcció, conservació i explotació de la infrastructura hidràulica d'interés general comunitari i la cooperació amb els ens locals en la planificació i construcció d'obres de proveïment, sanejament i canalització, així com la participació en els òrgans de govern, planificació i gestió per a l'administració dels recursos hidràulics de la Comunitat Valenciana, establits en la Llei 29/1985, de 2 d'agost, d'Aigües.
  
- Les funcions en relació amb la protecció civil assignades pels decrets 84/1986, de 8 de juliol, i 19/1988, de 8 de febrer, del Govern Valencià.
  
- Les que en el futur puga encomanar-li el titular de la Conselleria, per delegació de les pròpies o per desplegament i complement de la normativa vigent.
  
3. En cas d'absència, vacant o malaltia, el director general d'Obres Públiques serà substituït pel secretari general o persona que el conseller designe.
  
Article 19
  
Es competència del director general d'Obres Públiques:
  
- Aprovar els projectes i atorgar autoritzacions i concessions en els ports dependents de la Generalitat Valenciana, quan no es precise una adscripció de domini públic maritimoterrestre estatal i resoldre sobre les incidències d'aquestes.
  
- Autoritzar les obres i els usos en la zona de servitud de protecció en els termes de la Llei de Costes.
  
Secció segona
  
De les unitats que integren la Direcció general
  
 d'Obres Públiques
  
Article 20
  
Per al desplegament de les seues funcions, la Direcció General d'Obres Públiques s'estructura en les unitats següents:
  
- Divisió de Ports i Costes.
  
- Divisió de Carreteres.
  
- Divisió de Recursos Hidràulics.
  
Article 21
  
1. Les divisions de Ports i Costes, de Carreteres i de Recursos Hidràulics són unitats intermèdies entre el director general i els diferents serveis de la Direcció General i exerceixen cadascuna les funcions encomanades en les matèries respectives. Especialment, s'encomana a les divisions l'execució, la gestió i el control dels plans i programes d'actuació; la proposició de programes, projectes, obres i contractes que despleguen els objectius establerts pel director general d'Obres Públiques, i també la direcció i la inspecció de les obres corresponents.
  
2. Al capdavant de cada una de les esmentades unitats es troba un cap de divisió, que coordinarà i desplegarà les funcions pròpies de la divisió i les que pogués delegar-hi el director general.
  
Article 22
  
A la Divisió de Ports i Costes li correspon:
  
- La planificació del sector portuari competència de la Generalitat Valenciana, la redacció d'estudis, plans i projectes, i la direcció d'obres de nova infrastructura, així com la inspecció dels ports explotats en règim de concessió.
  
- La direcció tècnica de l'explotació dels ports de la Generalitat Valenciana, la prestació i ordenació dels serveis portuaris, la policia de zones de servei i la conservació i el manteniment de la infrastructura i instal·lacions portuàries, el replanteig, reconeixement final i la inspecció de les autoritzacions i concessions.
  
- La liquidació i gestió de tarifes, cànons i taxes i el manteniment de la comptabilitat d'explotació. La tramitació i el seguiment dels expedients de la Divisió de Ports i Costes i, en particular, els de concessió, autorització i sanció, amb elaboració de les propostes de resolució i informe dels recursos contra les resolucions del director general d'Obres Públiques.
  
- La redacció del Pla de Costes de la Generalitat Valenciana i d'estudis, plans i projectes d'ordenació del litoral i la direcció de les actuacions que els despleguen. Així mateix se li atribueix la vigilància de la zona de servitud de protecció de costes, amb un informe de les autoritzacions i sancions en aquesta matèria. Igualment li correspon l'emissió d'informes tècnics per a elaboració dels informes preceptius a l'administració de l'Estat en matèria de ports i costes.
  
Article 23
  
A la Divisió de Carreteres li correspon:
  
- Les funcions de desplegament i seguiment del Pla de Carreteres de la Comunitat Valenciana, i també la seua coordinació amb unes altres institucions; la formulació de les propostes de programació anual o plurianual de les inversions; la gestió dels plans específics, projectes i estudis derivats d'aquest; l'elaboració de la normativa bàsica i la coordinació entre la planificació viària i la planificació urbanística i territorial.
  
- La gestió i control de les obres i les seues incidències i control d'aquells convenis que s'estime convenient.
  
- Les funcions encaminades a millorar la seguretat vial de les carreteres, en allò que fa referència a l'anàlisi, el diagnòstic i la planificació d'actuacions, i també el desplegament i coordinació amb unes altres institucions; els aspectes relatius a la gestió i informació de la carretera, els seus elements patrimonials i els seus serveis complementaris pel que fa a l'estat, l'ús i el funcionament, especialment la coordinació en matèria de protecció civil amb les altres institucions.
  
Article 24
  
A la Divisió de Recursos Hidràulics li correspon:
  
- Les funcions d'elaboració, gestió i programació dels plans i estudis relacionats amb els serveis i infrastructures hidràuliques de caràcter urbà a la Comunitat Valenciana. Li correspon també la realització dels treballs i estudis sobre planificació hidrològica en desplegament de la legislació sobre aigües, i també coordinar la relació institucional de la Generalitat Valenciana amb els òrgans de govern, gestió i planificació dels organismes de conca de l'Ebre, Xúquer i Segura.
  
- La gestió i la supervisió dels projectes d'infrastructura hidràulica urbana.
  
- Les funcions de direcció, supervisió i control, certificació i proposta de modificació, si escau, de les obres d'infrastructura hidràulica, i també el control de la normativa vigent en matèria de seguretat i higiene en el treball i impacte ambiental.
  
Capítol VI
  
De la Direcció General de Transports
  
Secció primera
  
De les funcions de la Direcció General
  
Article 25
  
La Direcció General de Transports és l'òrgan directriu de la Conselleria d'Obres Públiques, Urbanisme i Transports que, sota la superior direcció del conseller, programa i executa la política de la Conselleria i exerceix les seues competències en matèria de transports.
  
1. Són funcions de la Direcció General de Transports:
  
- Elaboració de les propostes de planificació i coordinació intermodal de l'oferta de transport en l'àrea de la Comunitat Valenciana.
  
- Gestió administrativa de l'ordenació i explotació dels serveis de transports en aplicació de la legislació vigent.
  
- Inspecció dels serveis de transport i aplicació de les previsions legals en matèria sancionadora.
  
- Elaboració dels plans d'inversions relatius a les actuacions que es proposen com a conseqüència de la planificació i coordinació del transport.
  
- Exercir les accions que calguen per a l'adequació de la política de transports amb la de les distintes administracions competents en la matèria.
  
- Elaboració de programes i informes de tot el que faça referència a l'àrea de la seua competència.
  
- Promoure la legislació necessària sobre les matèries de la seua competència.
  
- Elaboració de plans de seguretat en el transport.
  
- Les que en el futur pogués encomanar-li el titular de la Conselleria, per delegació de les pròpies o per desplegament i complement de la normativa vigent.
  
2. En casos d'absència, vacant o malaltia, el director general de Transports serà substituït pel secretari general o persona que el conseller designe.
  
Secció segona
  
De les unitats que integren la direcció general
  
Article 26
  
La Direcció General de Transports, per al desplegament de les seues funcions, s'estructura en la unitat següent:
  
- Divisió d'Infrastructura del Transport.
  
Article 27
  
1. La Divisió d'Infrastructura del Transport, unitat intermèdia entre el director general i els serveis que s'hi integren, realitza les funcions de planificació i execució de les inversions de la Direcció General de Transports i aquelles que es deriven de la relació que correspon a la direcció general amb les empreses de transport per ferrocarril.
  
2. A la Divisió d'Infrastructura del Transport li correspon:
  
- La preparació i el desplegament d'actuacions necessàries per a la redacció dels projectes i la seua aprovació posterior, la direcció, les modificacions i les incidències, d'acord amb la programació existent.
  
- La preparació i el desplegament de les actuacions necessàries per a l'execució de les obres incloses en els programes de la Direcció General, la seua direcció, les modificacions i la liquidació.
  
Capítol VII
  
De la Direcció General d'Arquitectura i Habitatge
  
Secció primera
  
De les funcions de la direcció general
  
Article 28
  
La Direcció General d'Arquitectura i Habitatge és l'òrgan directiu de la Conselleria d'Obres Públiques, Urbanisme i Transports que, sota la superior direcció del conseller, programa i executa la política de la Conselleria i exerceix les seues competències en matèria de patrimoni arquitectònic i residencial i control de la qualitat de l'edificació.
  
1. Són funcions de la Direcció General d'Arquitectura i Habitatge:
  
- Planificació, gestió i realització d'actuacions en matèria de patrimoni residencial i urbà; habitatges de promoció pública, tant de nova planta com rehabilitades; dotacions, immobles i equipaments comunitaris de caràcter públic; àrees urbanes i rurals de valor singular arquitectònic i urbanístic a l'àmbit de la comunitat autònoma.
  
- Planificació, foment, seguiment i qualificació, si escau, d'habitatges de nova planta, tant de protecció oficial com lliures, de promoció privada, i també rehabilitació d'habitatges i dotacions de promoció privada.
  
- Conservació i administració del patrimoni residencial urbà de promoció pública.
  
- Redacció de la legislació i la normativa necessària per al desplegament de les mesures de protecció, foment, disseny i promoció de la qualitat de l'edificació, en totes aquelles matèries de la seua competència.
  
- La programació de les actuacions de control de la qualitat de l'edificació i la seua execució, i de la tramitació i resolució d'expedients administratius derivats de la seua infracció.
  
- Les funcions atribuïdes per la legislació vigent en matèria d'habitatges de protecció oficial.
  
- Les que en el futur pogués encomanar-li el titular de la Conselleria, per delegació de les pròpies o per desplegament i complement de la normativa vigent.
  
2. En cas d'absència, vacant o malaltia, el director general d'Arquitectura i Habitatge serà substituït el secretari general o persona que el conseller designe.
  
Secció segona
  
De les unitats que integren la direcció general
  
Article 29
  
1. La Direcció General d'Arquitectura i Habitatge, per al desplegament de les seues funcions, s'estructura en les unitats següents:
  
- Divisió de Promoció Pública.
  
- Divisió de Promoció Privada.
  
- Divisió de Normativa Tècnica i Control de Qualitat.
  
2. Al capdavant de cadascuna de les divisions es troba un cap de divisió, el qual, amb dependència orgànica del director general, coordinarà i desplegarà les funcions pròpies de la divisió i les que pogués delegar-li el director general.
  
Article 30
  
La Divisió de Promoció Pública realitza la planificació, programació econòmica, proposta d'aprovació de projectes i reformats, gestió i execució de totes les actuacions que es realitzen en relació amb les funcions de promoció pública d'habitatges, i en concret tindrà les funcions següents:
  
a) Supervisió i proposta d'aprovació de projectes de construcció d'habitatges de protecció oficial de promoció pública i altres obres públiques que corresponguen a la Direcció General d'Arquitectura i Habitatge.
  
b) Proposta de pròrroga del termini d'execució de les obres de construcció d'habitatges de protecció oficial de promoció pública i altres obres públiques de la Direcció General d'Arquitectura i Habitatge.
  
c) Propostes d'aprovació de reformats de projectes d'habitatges de promoció pública i de les altres obres públiques que corresponen a la Direcció General d'Arquitectura i Habitatge.
  
d) Propostes de contractació per a la redacció de projectes i la direcció d'obres a arquitectes superiors i arquitectes tècnics o aparelladors, amb l'autorització prèvia de la Direcció General d'Arquitectura i Habitatge.
  
Així mateix, atendrà al foment, suport i seguiment de l'activitat dels promotors públics d'habitatge, tant per a la promoció d'habitatge públic com per a les actuacions de renovació urbana, i a la conservació i administració del patrimoni residencial i urbà.
  
e) Preparació i seguiment dels convenis de la Generalitat Valenciana en matèria d'arquitectura i habitatge.
  
Article 31
  
A la Divisió de Promoció Privada li correspon:
  
- La supervisió, aprovació i qualificació de projectes de promoció privada, i les rehabilitacions d'immobles de promoció privada, i també la gestió financera, subvencions personals, subsidis d'interés, actuacions en matèria de fiscalia i totes aquelles matèries relatives a la promoció privada acollides als diferents règims de protecció oficial.
  
- L'establiment de criteris generals i la coordinació de les actuacions desplegades pels serveis territorials de la Conselleria en matèria de qualificacions provisionals i definitives, certificats de rehabilitació, recursos, fiances i altres actuacions que siguen competència de la Conselleria en aquestes matèries.
  
- L'establiment de criteris generals i la coordinació de les actuacions desplegades pels serveis territorials de la Conselleria en matèria financera, subsidi d'interés, subvencions personals i altres actuacions sobre les quals la Conselleria tinga competència en aquestes matèries.
  
Article 32
  
La Divisió de Normativa Tècnica i Control de Qualitat duu a terme la programació i l'elaboració de la normativa d'habitabilitat, disseny i qualitat en l'edificació, i també la inspecció del compliment de la normativa comunitària, estatal i autonòmica, tant en els projectes com en l'execució de les obres, a través de la programació de les actuacions de control de qualitat.
  
Igualment li correspon, en concurrència amb l'administració de l'Estat, l'homologació de laboratoris, elaboració de models de funcionament dels òrgans, i organitzacions de control de qualitat i definició del nivell d'inspecció; programació i inspecció d'estudis i formació d'especialistes en matèria d'edificació en coordinació amb organismes i entitats relacionades amb aquesta matèria en l'àmbit de la comunitat autònoma.
  
Títol III
  
Dels serveis territorials
  
Article 33
  
1. Els serveis territorials són l'expressió organitzativa del principi de desconcentració que regeix en l'activitat de la Conselleria i tenen competències només sobre el seu àmbit territorial, existint en l'actualitat els serveis territorials de Carreteres, Urbanisme i Ordenació Territorial, Transports, i Arquitectura i Habitatge, a Alacant, Castelló i València.
  
2. Els serveis territorials, integrats en la Conselleria d'Obres Públiques, Urbanisme i Transports, tindran al seu càrrec la gestió, el desplegament, l'assessorament i el control de les matèries pròpies en els seus respectius àmbits territorials. Al capdavant de cada servei territorial hi haurà un cap de servei, el qual dependrà orgànicament del secretari general de la Conselleria i funcionalment del subsecretari d'Urbanisme i Ordenació Territorial o del director general corresponent.
  
Article 34
  
Els serveis territorials de Carreteres exerceixen les funcions que els delegue el director general d'Obres Públiques o el secretari general i, concretament, en els seus respectius àmbits territorials, les següents:
  
a) La redacció de projectes i la gestió i control de les obres que se'ls encomane.
  
b) El manteniment, la conservació i la vigilància de la xarxa de carreteres autonòmica i de les seues instal·lacions i elements patrimonials annexos.
  
c) La gestió del parc de maquinària i de vehicles, tallers, laboratoris i altres instal·lacions.
  
d) Els treballs relatius a la defensa de les carreteres en situacions d'emergència o extraordinàries.
  
e) La formulació de propostes d'autorització i llicències la resolució de les quals siga competència del director general d'Obres Públiques en relació amb les activitats que es despleguen en carretera i en les seues zones d'afecció.
  
Article 35
  
Els serveis territorials d'Urbanisme i Ordenació Territorial exerceixen les funcions que hi delegue el subsecretari d'Urbanisme i Ordenació Territorial o el secretari general i, en especial, les següents:
  
Aplicació i control, en els seus àmbits respectius, del planejament, gestió i disciplina urbanística, i també dels instruments d'ordenació territorial, d'acord amb els criteris i les directius que marque la Subsecretaria. Exerceixen administrativament i funcionalment les tasques encomanades a les secretaries permanents de les comissions territorials d'urbanisme.
  
Article 36
  
Correspon als serveis territorials de Transports les funcions que hi delegue el secretari general o el director general de Transports i, en concret, en l'àmbit territorial de les seues respectives províncies s'atribueixen les funcions següents:
  
a) Expedició, anul·lació, suspensió i rehabilitació d'autoritzacions de transports.
  
b) Autoritzacions de modificacions concessionals en la tramitació de les quals no hi haja hagut oposició de persones afectades, tret de les modificacions d'itineraris i supressió d'expedicions.
  
c) Autoritzacions d'activitats auxiliars i complementàries del transport.
  
d) Autoritzacions provisionals d'ampliació de transports regulars de viatgers o de nous serveis en què hi haja urgència justificada.
  
e) Certificacions sobre dades que hi ha en els arxius i compulsa de documents.
  
f) Autoritzacions de transports de pesos o dimensions excepcionals.
  
g) Execució dels plans d'inspecció de la Direcció General de Transports i tramitació dels expedients sancionadors.
  
Article 37
  
1. Els serveis territorials d'Arquitectura i Habitatge exerceixen les funcions que hi deleguen el secretari general i el director general d'Arquitectura i Habitatge en les matèries pròpies d'aquest centre directiu dins de l'àmbit territorial de cada província.
  
2. Exerceixen les funcions d'assessorament jurídic immobiliari en matèria de propietat horitzontal, arrendaments urbans, cooperatives i altres semblants relacionats amb l'habitatge, per tal de facilitar aquesta informació a tots els ciutadans, independentment que siguen o no propietaris d'habitatge.
  
3. Els són atribuïdes les facultats de tramitació i proposta de resolució de les funcions i competències en matèria de patrimoni arquitectònic, control de la qualitat de l'edificació i habitatge que tinga la Conselleria d'Obres Públiques, Urbanisme i Transports.
  
Article 38
  
S'atribueixen als caps dels serveis territorials d'Arquitectura i Habitatge les facultats següents:
  
- Tramitació, gestió i resolució dels expedients de qualificació o declaració d'habitatges de protecció oficial o habitatges protegits, d'acord amb el que estableix la normativa vigent, així com la resolució de qualsevol tràmit que se'n derive d'acord amb la seua regulació legal.
  
- Tramitació, gestió i resolució dels expedients d'ajudes a l'habitatge, acollits als marcs reguladors d'actuacions protegibles en matèria d'habitatge.
  
- Resolució sobre cèdules d'habitabilitat i sobre habitabilitat dels habitatges lliures.
  
- Incoació i resolució d'expedients sancionadors en matèria d'habitatge, amb les facultats d'imposició de sancions econòmiques dins dels límits imposats per la legislació vigent.
  
Article 39
  
1. La direcció de l'Oficina RIVA Ciutat Vella l'exercirà un gerent, el lloc del qual, de naturalesa funcional, tindrà la categoria de cap de servei territorial, i el seu nomenament correspondrà a la Conselleria d'Obres Públiques, Urbanisme i Transports. A aquesta oficina s'assignarà el personal necessari per al seu funcionament, i s'hi podrà adscriure personal dependent de les Conselleries d'Obres Públiques, Urbanisme i Transports, de Cultura, Educació i Ciència, i d'Ocupació, Indústria i Comerç, o d'altres Conselleries, i també d'entitats i empreses públiques.
  
2. Seran funcions de l'Oficina RIVA Ciutat Vella les següents.
  
a) La informació, la gestió i la resolució de totes les sol·licituds d'ajudes econòmiques a la Generalitat Valenciana en matèria d'habitatge, i qualssevol altres que poguessen encomanar-se-li per a l'Àrea de Rehabilitació Urbana de la Ciutat Vella de València (ARU-CV).
  
b) L'elaboració dels informes previs necessaris a les actuacions públiques i privades en aquesta àrea, que corresponguen a l'àmbit de competències de la Conselleria de Cultura, Educació i Ciència.
  
c) L'assessorament tècnic, econòmic i jurídic, incloses les inspeccions inicials i l'assessorament d'obres de promoció pública o privada que s'hagen de fer, la redacció de projectes, la revisió de documents tècnics i de materials que s'hi han d'emprar en la rehabilitació i en nova construcció, en l'àmbit de l'ARU-CV.
  
d) Informació en general en matèria d'habitatge, actuacions urbanístiques, comerç i patrimoni.
  
e) Foment de l'activitat rehabilitadora i, en general, d'iniciatives relacionades amb la revitalització de Ciutat Vella.
  
f) Canals de participació ciutadana, per a la qual cosa rebrà i canalitzarà totes les propostes i iniciatives que siguen presentades pels agents públics i privats interessats, per les associacions de veïns i comerciants de Ciutat Vella relacionades amb el seu àmbit de competències.
  
g) Qualssevol altres funcions que pogués encomanar-li la Generalitat Valenciana.
  
3. S'atribueix a la gerència de l'Oficina RIVA Ciutat Vella les funcions següents:
  
a) Les facultats de resolució de concessió de les subvencions previstes en els reials decrets 1.668/1991, de 15 de novembre, y 1.932/1991, de 20 de desembre; 2.190/1995, de 28 de desembre; y el Decret 113/1996, de 5 de juny, del Govern Valencià, i en aquest decret, per al seu exercici en l'àmbit de l'Àrea de Rehabilitació Urbana de la Ciutat Vella.
  
b) Les facultats en matèria d'informes previs i tramitació d'expedients relatius a intervenció arquitectònica, obres i instal·lacions, sobre béns immobles protegibles previstos en els articles 11, 19 i 20 de la Llei 16/1985, de 25 de juny, del Patrimoni Històric Espanyol, dins del seu àmbit d'actuació.
  
c) La facultat continguda en l'article 7 del Decret 23/1989, de 27 de febrer, del Govern Valencià. La Conselleria de Cultura, Educació i Ciència podrà assignar facultats a la gerència per a la resolució dels expedients la tramitació dels quals se li atribueix, dins dels límits i amb les excepcions que regula l'esmentat Decret 23/1989.
  
4. La Conselleria d'Ocupació, Indústria i Comerç podrà, així mateix, assignar facultats a la gerència per a la tramitació i resolució de sol·licituds d'ajudes i subvencions, que hi haja o que es puguen establir, en matèria de comerç.
  
DISPOSICIÓ TRANSITÒRIA
  
Les unitats i llocs de treball de nivell administratiu continuaran subsistents i seran retribuïdes amb càrrec als mateixos crèdits pressupostaris fins que s'aproven les relacions de llocs de treball adaptades a l'estructura orgànica d'aquest reglament, sense perjudici que, des del moment de la seua entrada en vigor, es produïsquen determinats canvis d'adscripció d'unitats administratives, d'acord amb la reorganització efectuada.
  
DISPOSICIÓ DEROGATÒRIA
  
Mitjançant aquest decret es deroga el Decret 31/1997, de 26 de febrer, del Govern Valencià, així com també la resta de disposicions del mateix rang o inferior que s'oposen al que disposa aquest decret.
  
DISPOSICIONS FINALS
  
Primera
  
El conseller d'Obres Públiques, Urbanisme i Transports dictarà les disposicions que calguen per al desplegament del que estableix aquest decret, amb l'informe previ de la Conselleria d'Economia, Hisenda i Administració Pública.
  
Segona
  
Aquest decret entrarà en vigor l'endemà de la publicació en el Diari Oficial de la Generalitat Valenciana.
  
València, 31 de març de 1998
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
El conseller d'Obres Públiques, Urbanisme i Transports,


Còpia Permalink ELI